**ANALÓGIA A IMPLIKÁCIA V DETSKEJ REČI**

1. **PRIRODZENÁ ORIENTÁCIA VO SVETE**

**Premýšľame:**

1. Čo urobí študent?

Do miestnosti vojde študent, postaví sa pred ostatných, pozdraví a sadne si k oknu. Do miestnosti vojde druhý študent, postaví sa pred ostatných, pozdraví a sadne si k oknu. Do miestnosti vojde tretí študent. Čo podľa vás urobí?

**2.** Doplňte informáciu.

1. Šimpanz je opica. Šimpanz skáče po stromoch.
2. Makak je opica. Makak skáče po stromoch.
3. Gibon je opica. Gibon

Ak sa isté veci alebo javy opakujú, máme tendenciu predpokladať, že sa niečo stane znova. Ak má niečo vlastnosť A a zároveň má vlastnosť B, tak predpokladáme, že aj ďalšia vec, ktorá má vlastnosť A, bude mať aj vlastnosť B. Takto premýšľame v bežnom živote i vo vede. Hovoríme, že sa prirodzene orientujeme vo svete (porov. Dolník, 2005). Ak ste v prvom prípade odpovedali, že tretí študent sa pozdraví a sadne si k oknu, a v druhom prípade, že gibon skáče po stromoch, použili ste mentálne pravidlá – **ANALÓGIU** a **IMPLIKÁCIU (induktívne usudzovanie)**, t. j. pravidlá, ktoré používame pri spracúvaní akýchkoľvek informácií o svete. Pravidlá, ktoré ste použili, boli správne, napriek tomu ste nemuseli mať (tretí študent si mohol napr. sadnúť kdekoľvek) a nemali ste pravdu (gibon neskáče po stromoch). Problém je v tom, že ste nepoznali príčinu istého javu alebo ste nemali dostatok skúseností, informácií. Uvedené mentálne pravidlá používajú aj deti bez toho, aby ich to niekto učil, preto ich možno považovať za vrodené. Príkladom je situácia, keď trojročnému dieťaťu vysvetlíte, že nemôže jesť veľa cukríkov, pretože sa mu pokazia a vypadajú zuby. Dieťa sleduje v autobuse pri komunikácii staršiu pani s výrazne poškodeným chrupom. Ak predpokladáte reakciu dieťaťa – Teta jedla, veľa cukríkov, lebo jej vypadali zuby. – uvažujete správne. Dieťa využíva induktívne usudzovanie, ktoré je založené na typických súvislostiach a pravdepodobnosti (Ak budem jesť veľa sladkostí, tak sa mi pokazia zuby, teda, ak teta má pokazené zuby, jedla veľa sladkostí.) rovnako ako vy (Ak nejaký živočích je opica, tak skáče po stromoch, teda, ak gibon je opica, skáče po stromoch.).

Deti a dospelí používajú tie isté mentálne pravidlá. „Omyly“, „chyby“ vznikajú z toho, že deti i dospelí nemajú dostatočné skúsenosti – majú medzery v znalostiach.

**2. ANALÓGIA A IMPLIKÁCIA V DETSKEJ REČI**

Vyššie sme uviedli, že analógiu a implikáciu používame pri spracúvaní akýchkoľvek informácií o svete, t. j. aj informácie o fungovaní jazyka, čo sa prejavuje v detskej reči. Keďže dieťa nemá hlavne v predškolskom, ale i v mladšom školskom veku dostatočné skúsenosti s jazykom, teda nepozná a nemá osvojené všetky slová (nemá vybudovanú slovnú zásobu, nemá vytvorené dostatočne pevné pamäťové stopy) a nepravidelné tvary, dospelým sa zdá, že dieťa robí „chyby“. Problémom však je tendencia k ***systémovosti*** a ***hypergeneralizácii,*** ***nevybudovaná pamäť*** *a****absencia******skúsenosti.*** Človek je nedokonalá bytosť a porušuje systém jazyka. Napríklad malé domy sú domčeky, malé stromy stromčeky, preto aj malé hranoly by mali byť hranolčeky. Bežní hovoriaci však narúšajú tento systém tvarom „hranolky“ prevzatým z češtiny. Tak nejako vznikajú v jazyku tzv. výnimky. Na druhej strane sa v jazyku môžu stretnúť dva systémové javy. Napríklad konateľské názvy sa v slovenčine tvoria príponou – ár, t. j. kominár, údržbár, cestár atď. Pri slove typu mliekár/mliekar však vniká problém. Analogicky, podľa vzoru „S + - ár“ by v slove malo byť dlhé „á“, no tým porušujeme zákon o rytmickom krátení. Naopak, ak tento zákon uplatníme, narušíme systémovosť a vznikne variant „S + -ar“. No hovoriaci (dieťa i dospelý) si musí vybrať iba jednu možnosť (Jazykovedci sa niekedy priklonia na stranu jedného, niekedy máme v jazyku varianty.). Osvojenie si nesystémových javov vyžaduje dlhšie časové obdobie a pamäť, preto sa v detskej reči objavujú „chyby“, ktoré vznikajú ako dôsledok nášho spôsobu uvažovania, teda tendenciou k systémovosti. To znamená, že dieťa zovšeobecní pravidelne sa opakujúce javy v reči dospelých a analogicky ich prenáša na nové situácie.

Príklady z detskej reči:

*Tam som stojila.*

Tvar „stojila“ dieťa použije analogicky podľa tvaru minulého času slovies z časovacej triedy *robiť* (robila, točila, krútila, soplila a pod.) a v dôsledku neznalosti, že ide o nepravidelné sloveso.

*Bolelo by ťa bruško. Od toho pleseňu?*

Dieťa zovšeobecňuje skutočnosť, že väčšina podstatných mien ženského rodu sa končí na gramatickú morfému „-a“ a väčšina podstatných mien mužského rodu sa končí na nulovú gramatickú morfému. Preto podstatné meno „pleseň“ skloňuje ako podstatné meno mužského rodu.

*Ja som tvoja pomáhačka.*

Dieťa zovšeobecní pravidlo o tvorení činiteľských mien ženského rodu typu predavačka,

upratovačka a analogicky vytvorí okazionalizmus (V + -ačka).

**Úloha:**

Prečítajte si prvé dve/tri časti z knihy *K. Čukovského Od dvoch do piatich (Bratislava: Mladé letá, 1989)* a vypíšte odtiaľ príklady na implikáciu a analógiu. Vysvetlite príčinu uvedených javov v detskej reči.

**Premýšľame:**

Ako možno ovplyvniť to, aby si dieťa osvojilo slová a ich tvary daného jazyka ?

**Reč dieťa stimulujeme:**

1. správnym spontánnym rečovým vzorom doma i v škole,
2. správnym rečovým vzorom prostredníctvom literárnych textov,
3. zámernou stimuláciou v škole.

Reč, ktorou pôsobíme na dieťa, označujeme ako **REČ ORIENTOVANÁ NA DIEŤA.** K reči orientovanej na dieťa patrí register matky, otca a učiteľky.

Poznámka:

O reči učiteľky v materskej škole sa dočítate v knihe *D. Slančová: Reč autority a lásky. Prešov: Filozofická fakulta Prešovskej univerzity v Prešove, 1999.*

* **3. ANALÓGIA A IMPLIKÁCIA V LITERATÚRE PRE DETI**

Pri rozvoji detskej reči treba vychádzať z toho, čo deti poznajú, na čo majú predispozície/predpoklady. Mentálne predpoklady umožňujú stimulovať reč, ale aj naopak – rečou možno rozvíjať myslenie. Jednou z možností stimulácie detskej reči a myslenia je práca s literárnym textom.

**Úloha:**

Prečítajte si báseň Žalobaba (*T. Janovic: Kto sa nehrá, z kola von!*).

Vysvetlite, na základe čoho autor textu dospieva k názoru, že vhodnejšie je pomenovanie „žalobab“.

Ako používame mužský rod v slovenčine?

Spomeňte si na ďalšie slová, ktoré máme iba v mužskom rode, ale označujeme ním aj osoby a živočíchy ženského pohlavia, a naopak na slová, ktoré majú ženský rod, ale označujeme ním aj mužské pohlavie. Vytvorte z pomenovaní ženského rodu mužský rod a naopak.

**Mužský rod v slovenčine :**

* Maskulínum používame ako všeobecný rod, ktorý zahŕňa feminínum). Opak je zriedkavý.
* Zmena rodu (lekár – lekárka, učiteľ – učiteľka) sa nazýva prechyľovanie.
* Väčšinou tvoríme ženský rod z mužského. Opak je skôr výnimkou.

**Cieľ práce s takýmto umeleckým textom:**

Uvedomovať si používanie rodu a slovotvorbu pri prechyľovaní v slovenčine.

**Úloha:**

Navrhnite aktivitu, ktorou by ste mohli rozvíjať tvorenie slov prechyľovaním na základe analógie.

**Príklad:**

* Vyber si jedno slovo *(perohryz, strachopud, knihomoľ, ježibaba)*, ktorým by si mohol označiť seba alebo niekoho, koho poznáš (pre mužskú osobu vyber pomenovanie ženského rodu a naopak). Ako by si vysvetlil to, že si (mu) dáš takéto pomenovanie? Aký si (je)? Ako by si sa (ako by si ho) mohol volať vhodnejšie (napr. knihomoľka), a prečo?

1. **ANALÓGIA A IMPLIKÁCIA AKO PROSTRIEDOK STIMULÁCIE DETSKEJ REČI.**

**Úloha:**

Prečítajte si rozprávku a pozrite si animovaný film *Zrodenie maxipsa Fíka* (*R.* *Čechura – J. Šalamoun: Maxipes Fík – Zrodenie maxipsa Fíka. Albatros, 1981.)*.

Nájdite v rozprávke javy súvisiace so stimuláciou reči, ktoré by bolo možné rozvíjať na základe analógie a implikácie.

Navrhnite aktivity na rozvoj týchto jazykových javov v predškolskom a mladšom školskom veku.

**Príklad:**

1. tvorenie hypokoristík: *Fíček – Fík,*
2. tvorenie zdrobnenín a zveličovania: *psík – pes – psisko,*
3. tvorenie zložených slov typu mini- a maxi-: *minipes* ***–*** *maxipes.*

3. Aké iné zviera ako psa by si mohol/chcel mať doma?

Ako by si ho nazval, keby bolo malé – veľké?

1. Nakresli mu príbytok v troch fázach, ako rástlo. Povedz, kto tam býva (predškolský vek).
2. Čo by sa mohlo stať, keby si mal také zviera doma? Nakresli to a napíš text vedľa obrázka (mladší školský vek).

**5. VYSKÚŠAJTE SA:**

* Aké mentálne pravidlá využívajú deti pri osvojovaní reči?
* Prečo používajú slová a tvary, ktoré v jazyku nie sú?
* Ako možno dosiahnuť to, aby deti používali správne tvary a slová?
* Vyhľadajte literárny text (t. j. text, v ktorom autor využíva analógiu a implikáciu pri tvorbe výrazových prostriedkov), prostredníctvom ktorého by ste mohli rozvíjať myslenie a reč dieťaťa predškolského alebo mladšieho školského veku.